సోమశేఖరస్వామి దేవాలయం

సోమశేఖరస్వామి దేవాలయం బాపట్ల జిల్లా, కొల్లూరు మండలం కోటిపల్లి గ్రామంలో నెలకొని ఉంది. ఇది గుంటూరు జిల్లా ప్రసిద్ధ శైవక్షేత్రాలలో ఒకటి.

స్థలపురాణం
సా.శ.1770లో రాచూరు జమీందారు రాజా జగ్గన్నారావు మాణిక్యాలరావు విహారయాత్రకు వెళ్లి కోటిపల్లి మీదుగా తిరిగి వస్తుండగా "నన్ను చూడకుండానే వెళ్ళుచున్నావా" అనే మాటలు అతని చెవులకు సోకాయట. వెంటనే ఆ జమీందారు అక్కడ దిగి అటూ ఇటూ చూడగా ఒక పుట్ట కనిపించింది. దానిపై కొన్ని పుష్పాలు కూడా కనిపించాయి. వెంటనే అతడు తన నగరానికి వెళ్లి తన మంత్రి, పురోహితులతో ఈ విషయం గురించి వివరించగా వారు ఆ పుట్టలో శివలింగం ఉన్నట్లు తెలిపారట. వెంటనే ఆ జమీందారు అక్కడి స్థలాన్ని పరిశీలించి, ఆగమ, వేద శాస్త్రాల ప్రకారం శివలింగాన్ని వెలికి తీయించి ఒక శుభముహూర్తంలో ఆలయ నిర్మాణానికి శంకుస్థాపన జరిపించాడు. తరువాత స్వామివారికి గర్భాలయం, ముఖమంటపం మొదలైనవి కట్టించి వైభవోపేతంగా ప్రతిష్ఠాపన ఉత్సవాలు నిర్వహించాడు. పావనకృష్ణానదిలో స్నానం చేసి ఈ దేవుని సందర్శిస్తే సర్వపాపాలు నశిస్తాయని ఇక్కడి భక్తుల నమ్మకం.

విశేషాలు
 ఈ ఆలయం కృష్ణానదీ తీరంలో నెలకొని ఉంది. 
 దోనేపూడి గ్రామానికి 1.5 కి.మీల దూరంలో తెనాలి - రేపల్లె రోడ్డు మార్గంలో ఈ దేవాలయం ఉంది. 
 సమీప రైల్వేస్టేషన్ భట్టిప్రోలు.
 ఈ ఆలయ ప్రాంగణంలో సత్యజ్ఞానప్రసూనాంబ అమ్మవారు, పాపవిమోచన స్వామి, వినాయక, నవగ్రహాలు కొలువై ఉన్నారు. 
 ఈ ఆలయానికి చాలాకాలం రాచూరు జమీందారీ వంశీకులు ధర్మకర్తలుగా వ్యవహరించారు. తరువాత ఈ ఆలయ నిర్వహణ దేవాదాయ ధర్మాదాయశాఖ చేపట్టి అనేక అభివృద్ధి కార్యక్రమాలను నిర్వహించింది.
 ఈ ఆలయానికి గాలిగోపురము, యజ్ఞశాల, వాహనశాల, కళ్యాణమంటపాలు ఉన్నాయి. స్వామివారికి నంది వాహనము, చలవచప్రములు ఉన్నాయి.
 ఇక్కడ ప్రతి సంవత్సరం శివరాత్రి, దేవీనవరాత్రులు, కార్తీక మాసం, ముక్కోటి ఏకాదశి, సంవత్సరాది పండుగలలో విశేషపూజలు జరుగుతాయి.

మూలాలు

బాపట్ల జిల్లా పుణ్యక్షేత్రాలు
శివాలయాలు
1770 స్థాపితాలు
18వ శతాబ్దపు హిందూ దేవాలయాలు
హిందూ దేవాలయాలు
శైవ దివ్యక్షేత్రాలు